CELEX: 52014XG1203(01)
Language: mt
Date: 2014-12-03
Title: Konklużjonijiet tal-Kunsill dwar il-Politika Awdjoviżiva Ewropea fl-Era Diġitali

3.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/2
            
         Konklużjonijiet tal-Kunsill dwar il-Politika Awdjoviżiva Ewropea fl-Era Diġitali
   (2014/C 433/02)
   IL-KUNSILL TAL-UNJONI EWROPEA,
   FILWAQT LI JIRRIKONOXXI LI:
   
            
               1.
            
            
               l-industrija awdjoviżiva hija kruċjali kemm fil-ħolqien ta’ tkabbir u impjiegi sostenibbli kif ukoll fit-trawwim ta’ diversità kulturali u lingwistika u għalhekk tirrappreżenta qasam ewlieni għall-aġenda ekonomika, kulturali u soċjali tal-UE u partikolarment biex jintlaħqu l-għanijiet tal-Istrateġija Ewropa 2020.
            
         
            
               2.
            
            
               fi żminijiet ta’ bidliet teknoloġiċi rapidi u żviluppi tas-suq mhux prevedibbli, huwa kruċjali li jitrawmu d-diversità kulturali u lingwistika u l-kompetittività fil-miżuri ta’ politika kollha li jaffettwaw l-industrija awdjoviżiva Ewropea fil-livell Ewropew u tal-Istati Membri.
            
         FILWAQT LI JINNOTA LI:
   
            
               3.
            
            
               ir-rivoluzzjoni diġitali kellha effett profond fuq ix-xenarju awdjoviżiv li issa huwa kkaratterizzat mill-koeżistenza taċ-ċinema, servizzi tal-midja awdjoviżivi lineari, bħat-televiżjoni u ċ-ċinema, u servizzi ġodda tal-midja mhux lineari, bħall-Vidjow fuq Talba (VoD). L-ambigwità bejn servizzi tal-midja awdjoviżivi lineari u mhux lineari tqajjem il-kwistjoni dwar jekk id-dispożizzjonijiet leġislattivi eżistenti tal-UE jibqgħux adatti.
            
         
            
               4.
            
            
               il-konverġenza tal-midja toffri wkoll possibilitajiet ġodda għad-distribuzzjoni ta’ kontenut awdjoviżiv li min-naħa tagħha tirrikjedi li l-ambjent tan-negozju u dak regolatorju jadattaw.
            
         
            
               5.
            
            
               is-swieq awdjoviżivi għadhom orjentati lejn it-televiżjoni u ċ-ċinema; madankollu, huma evidenti bidliet kbar fl-imġiba tal-udjenzi dwar il-kontenut awdjoviżiv b’mod partikolari fost iż-żgħażagħ li qegħdin dejjem aktar jużaw servizzi online. L-udjenzi inġenerali jitolbu u jistennew aċċess immedjat għal kontenut ġdid f’kull ħin, kullimkien u b’kull mezz. Fl-Ewropa, iżda, fejn is-swieq huma frammentati, il-forniment legali ta’ kontenut mhux dejjem jissodisfa din id-domanda transkonfinali.
            
         
            
               6.
            
            
               b’reazzjoni għal dawn l-iżviluppi, hija r-responsabbiltà ta’ dawk li jfasslu l-politika biex jeżaminaw kif jistgħu jgħinu biex jinħoloq suq uniku dinamiku għal kontenut awdjoviżiv li jissodisfa d-domanda taċ-ċittadini, il-fornituri tal-kontenut u d-detenturi tad-drittijiet, filwaqt li tiġi żgurata d-diversità kulturali u lingwistika.
            
         FILWAQT LI JAQBEL LI:
   
            
               7.
            
            
               fil-kuntest tal-era diġitali, id-dritt tal-awtur għandu jkompli jkollu r-rwol li jipproteġi u jistimula l-kreazzjoni u li jiżgura remunerazzjoni ġusta għad-detenturi tad-drittijiet, filwaqt li jippermetti l-iżvilupp ta’ servizzi innovattivi ġodda u l-aċċess transkonfinali għaċ-ċittadini.
            
         
            
               8.
            
            
               l-għanijiet ewlenin tal-politika awdjoviżiva Ewropea fl-era diġitali huma li:
               
                           (a)
                        
                        
                           jiġi ffaċilitat il-forniment ta’ kontenut wiesa’, b’varjetà kulturali u lingwistika u ta’ kwalità għolja;
                        
                     
                           (b)
                        
                        
                           tintlaħaq id-domanda tal-udjenza billi jiġu żgurati l-aċċess faċli, f’waqtu, transkonfinali u legali għall-kontenut, iċ-ċirkolazzjoni transkonfinali sħiħa tax-xogħlijiet awdjoviżivi Ewropej u l-viżibbiltà u l-presenza ta’ xogħlijiet Ewropej fil-pjattaformi kollha ta’ distribuzzjoni;
                        
                     
                           (c)
                        
                        
                           jiġu żgurati kondizzjonijiet ugwali għall-kompetittività għal fornituri ta’ servizzi tal-medja awdjoviżivi fi ħdan is-suq uniku.
                        
                     
         
            
               9.
            
            
               Sabiex jinkisbu dawn l-għanijiet huwa importanti li jiġi żgurat il-pluraliżmu tal-midja; jiġi promoss suq uniku awdjoviżiv teknoloġikament newtrali; jiġu salvagwardjati l-interessi pubbliċi, inkluża r-responsabbiltà eżistenti tal-Istati Membri għas-sigurtà nazzjonali, il-ħarsien tal-udjenza, b’mod partikolari għall-protezzjoni tal-minuri, u l-aċċess għall-anzjani u l-persuni b’diżabilità; jiġi appoġġat il-litteriżmu medjatiku, b’mod partikolari fost it-tfal u ż-żgħażagħ; u jiġi promoss l-aċċess għall-patrimonju ċinematografiku Ewropew u l-litteriżmu ċinematografiku.
            
         JILQA’:
   
            
               10.
            
            
               
                           —
                        
                        
                           il-Komunikazzjoni tal-Kummissjoni dwar il-film Ewropew fl-Era Diġitali - Inqarrbu d-diversità kulturali mal-kompetittività (1);
                        
                     
                           —
                        
                        
                           il-Komunikazzjoni tal-Kummissjoni dwar l-Għajnuna mill-Istat għall-Films u Xogħlijiet Awdjoviżivi Oħra (2);
                        
                     
                           —
                        
                        
                           u l-Green Paper dwar it-tħejjija għal Dinja Awdjoviżiva Konverġenti b’Mod Komplet: Tkabbir, Ħolqien u Valuri (3).
                        
                     
         JISTIEDEN LILL-KUMMISSJONI BIEX:
   
            
               11.
            
            
               tlesti b’urġenza l-eżerċizzju dwar ir-reviżjoni (4) tad-Direttiva dwar is-Servizz tal-Midja Awdjoviżiva (AVMS) (5) fid-dawl tal-bidliet rapidi fit-teknoloġija u s-suq li jirriżultaw mill-bidla diġitali, u abbażi tal-eżitu ta’ din ir-reviżjoni tippreżenta proposta xierqa għar-reviżjoni ta’ din id-Direttiva kemm jista’ jkun malajr, b’rispett tal-prinċipju tas-sussidjarjetà.
            
         
            
               12.
            
            
               timplimenta l-proċess ta’ djalogu strutturat dwar il-politika ċinematografika fl-Ewropa permezz tal-Forum dwar il-Films Ewropej (6) u tuża ukoll ir-riżultati tal-Forum għall-fini tal-evalwazzjoni ta’ nofs it-term tal-Programm Ewropa Kreattiva (is-Subprogramm MEDIA) bil-għan li tirriformula l-linji ta’ azzjoni, iżżid il-komplementarjetà mal-iskemi ta’ appoġġ nazzjonali u tadattahom għall-ħtiġijiet tas-suq li qed jinbidlu.
            
         
            
               13.
            
            
               tippromwovi l-użu tal-programmi Erasmus+, Orizzont 2020 u COSME biex tiffinanzja l-attivitajiet tal-edukazzjoni, it-taħriġ u r-riċerka u l-innovazzjoni li jirfdu s-settur awdjoviżiv.
            
         A.   AMBJENT TAN-NEGOZJU
   
   JISTIEDEN LILL-KUMMISSJONI U LILL-ISTATI MEMBRI, FIL-QAFAS TAL-KOMPETENZI RISPETTIVI TAGĦHOM U F’KONFORMITÀ MAL-PRINĊIPJU TAS-SUSSIDJARJETÀ, BIEX:
   
            
               14.
            
            
               jittestjaw l-impatt ta’ modi ġodda tal-ħruġ tal-films fil-qafas tal-Programm Ewropa Kreattiva (Subprogramm MEDIA) u jesploraw il-possibbiltajiet li dawn l-approċċi jiġu ttestjati bħala parti mill-objettivi tal-politiki ċinematografiċi nazzjonali.
            
         
            
               15.
            
            
               jinkoraġġixxu prattiki li jiffaċilitaw il-liċenzjar għas-servizzi multiterritorjali tal-midja awdjoviżiva online.
            
         
            
               16.
            
            
               jinkoraġġixxu skambji u kooperazzjoni internazzjonali bejn l-atturi li joperaw fil-katina awdjoviżiva, ukoll bil-għan li jitjiebu l-ġabra tal-informazzjoni u d-data statistika, u f’dan ir-rigward tissaħħaħ il-kooperazzjoni mal-Osservatorju Awdjoviżiv Ewropew.
            
         JISTIEDEN LILL-ISTATI MEMBRI BIEX:
   
            
               17.
            
            
               jiżguraw li l-leġislazzjoni u l-iskemi ta’ finanzjament pubbliku jippermettu l-innovazzjoni u l-esperimentazzjoni b’perijodi għall-ħruġ bħall-ħruġ simultanju fuq diversi pjattaformi.
            
         B.   FINANZJAMENT PUBBLIKU U AĊĊESS GĦAL FINANZJAMENT
   
   JISTIEDEN LILL-KUMMISSJONI BIEX:
   
            
               18.
            
            
               tintensifika t-tħejjijiet għall-Faċilità ta’ Garanzija għas-Setturi Kulturali u Kreattivi, kif previst fil-Programm Ewropa Kreattiva (7), fid-dawl tat-twaqqif tiegħu fl-2016.
            
         JISTIEDEN LILL-KUMMISSJONI U LILL-ISTATI MEMBRI, FIL-QAFAS TAL-KOMPETENZI RISPETTIVI TAGĦHOM U F’KONFORMITÀ MAL-PRINĊIPJU TAS-SUSSIDJARJETÀ, BIEX:
   
            
               19.
            
            
               jinkoraġġixxu r-riekwilibriju tal-finanzjament pubbliku tax-xogħlijiet awdjoviżivi lejn l-iżvilupp, id-distribuzzjoni u l-promozzjoni.
            
         
            
               20.
            
            
               jippromwovu l-komplementarjetajiet bejn il-miżuri ta’ appoġġ tal-UE, b’mod partikolari l-Programm Ewropa Kreattiva (Subprogramm MEDIA) u l-appoġġ nazzjonali u reġjonali.
            
         
            
               21.
            
            
               jinkoraġġixxu l-finanzjament għad-diġitalizzazzjoni u l-konservazzjoni tal-patrimonju ċinematografiku u materjal relatat.
            
         JISTIEDEN LILL-ISTATI MEMBRI BIEX:
   
            
               22.
            
            
               jippromwovu l-ħolqien, kull meta xieraq, ta’ fondi ta’ garanzija u fondi ta’ investiment kofinanzjati minn investituri pubbliċi u privati.
            
         
            
               23.
            
            
               jippromwovu t-tisħiħ tal-kapaċitajiet biex jappoġġaw lill-banek u l-intermedjarji finanzjarji fl-għoti ta’ finanzjament lill-kumpanniji awdjoviżivi, f’konformità mal-iskema għat-tisħiħ tal-kapaċitajiet tal-Programm Ewropa Kreattiva.
            
         C.   IL-LITTERIŻMU MEDJATIKU U ĊINEMATOGRAFIKU U L-PATRIMONJU ĊINEMATOGRAFIKU
   
   JISTIEDEN LILL-KUMMISSJONI BIEX:
   
            
               24.
            
            
               tivvaluta u xxerred ir-riżultati tal-attivitajiet ta’ litteriżmu ċinematografiku ffinanzjati fil-qafas tal-Programm Ewropa Kreattiva (Subprogramm MEDIA).
            
         
            
               25.
            
            
               tappoġġa u tikkoordina l-isforzi biex jiġu vvalutati l-livelli tal-litteriżmu medjatiku taċ-ċittadini Ewropej fil-livelli tal-UE, nazzjonali u lokali fil-qafas tal-attività tal-Grupp ta’ Esperti tal-Litteriżmu Medjatiku tagħha.
            
         JISTIEDEN LILL-KUMMISSJONI U LILL-ISTATI MEMBRI, FIL-QAFAS TAL-KOMPETENZI RISPETTIVI TAGĦHOM U F’KONFORMITÀ MAL-PRINĊIPJU TAS-SUSSIDJARJETÀ, BIEX:
   
            
               26.
            
            
               jippromwovu prattiki tajba u riċerka dwar l-inklużjoni tal-litteriżmu medjatiku fl-edukazzjoni u t-taħriġ formali, kif ukoll fit-tagħlim mhux formali u informali.
            
         
            
               27.
            
            
               jużaw il-patrimonju ċinematografiku bħala għodda għall-promozzjoni tal-kulturi u l-valuri Ewropej barra l-Ewropa.
            
         JISTIEDEN LILL-ISTATI MEMBRI BIEX:
   
            
               28.
            
            
               jippromwovu l-użu ta’ xogħlijiet ċinematografiċi u awdjoviżivi fil-livelli kollha tal-edukazzjoni u t-taħriġ, inkluż fit-tagħlim mhux formali u informali, b’mod partikolari b’enfasi fuq il-ħiliet tal-litteriżmu, l-analiżi kritika u l-għażla tal-kontenut, u l-iskambju tal-aħjar prattiki u materjal għat-tagħlim.
            
         
            
               29.
            
            
               jinkoraġġixxu l-festivals tal-film nazzjonali biex jaħdmu bħala pjattaforma għall-promozzjoni tal-litteriżmu ċinematografiku.
            
         
            
               30.
            
            
               jagħmlu użu aħjar mill-possibilitajiet offruti mill-Fondi Strutturali tal-UE biex jappoġġaw azzjonijiet favur il-protezzjoni, id-diġitalizzazzjoni u ċ-ċirkolazzjoni tal-patrimonju awdjoviżiv (kemm patrimonju tal-films kif ukoll tat-televiżjoni), filwaqt li jinkoraġġixxu wkoll l-esperimentazzjoni fi strateġiji u kanali ġodda ta’ ħruġ.
            
         
            
               31.
            
            
               irawmu r-riutilizzazzjoni innovattiva tal-patrimonju awdjoviżiv (kemm patrimonju tal-films kif ukoll tat-televiżjoni).
            
         D.   QAFAS REGOLATORJU
   
   JISTIEDEN LILL-KUMMISSJONI BIEX:
   
            
               32.
            
            
               tagħti attenzjoni partikolari lill-elementi li ġejjin meta twettaq ir-reviżjoni tad-Direttiva dwar is-Servizzi tal-Media Awdjoviżiva (AVMS) (8):
               
                           (a)
                        
                        
                           tivvaluta jekk id-distinzjoni regolatorja attwali bejn servizzi tal-midja awdjoviżivi lineari u mhux lineari għadhiex xierqa fil-kuntest tal-era diġitali;
                        
                     
                           (b)
                        
                        
                           tivvaluta l-funzjonament tal-prinċipju tal-“pajjiż tal-oriġini” fil-kuntest awdjoviżiv;
                        
                     
                           (c)
                        
                        
                           tevalwa l-aktar mod effettiv biex jinħolqu kondizzjonijiet ugwali bejn l-atturi kollha tal-katina tal-valur;
                        
                     
                           (d)
                        
                        
                           tevalwa l-effikaċja tal-miżuri għall-promozzjoni ta’ xogħlijiet Ewropej, kif previst fid-Direttiva AVMS, filwaqt li tikkunsidra miżuri alternattivi li jiżguraw il-promozzjoni effiċjenti ta’ xogħlijiet Ewropej fl-ambjent diġitali;
                        
                     
                           (e)
                        
                        
                           tivvaluta t-tħaddim tar-regoli tar-reklamar attwali;
                        
                     
                           (f)
                        
                        
                           tiżgura livell għoli ta’ protezzjoni tal-minorenni fis-servizzi tal-midja awdjoviżivi kollha.
                        
                     
         
            
               33.
            
            
               tressaq il-proposti meħtieġa biex tkompli timmodernizza l-qafas tal-UE għad-drittijiet tal-awtur fid-dawl tal-bidla diġitali għall-benefiċċju kemm tal-ekonomija Ewropea kif ukoll tad-diversità kulturali; fost l-oħrajn biex tiffaċilita l-aċċess online, legali u transkonfinali għax-xogħlijiet awdjoviżivi, trawwem iċ-ċirkolazzjoni transnazzjonali online ta’ xogħlijiet awdjoviżivi, tipproteġi u tippremja l-awturi u detenturi tad-drittijiet oħra, tipprevedi qafas bilanċjat ta’ drittijiet, obbligi u responsabbiltajiet fil-katina tal-valur kollha u ttejjeb il-livell ta’ diġitalizzazzjoni u d-disponibbiltà online tal-patrimonju ċinematografiku.
            
         
      (1)  dok. 10024/14.
   
      (2)  ĠU C 332, 15.11.2013, p. 1.
   
      (3)  dok. 8934/13.
   
      (4)  L-evalwazzjoni REFIT.
   
      (5)  Id-Direttiva 2010/13/UE tal-Parlament Ewropew u tal-Kunsill (ĠU L 95, 15.4.2010, p. 1).
   
      (6)  Imnedija mill-Komunikazzjoni tal-Kummissjoni dwar il-films Ewropej fl-Era Diġitali.
   
      (7)  Regolament (UE) Nru 1295/2013 tal-Parlament Ewropew u tal-Kunsill (ĠU L 347, 20.12.2013, p. 221).
   
      (8)  L-evalwazzjoni REFIT tad-Direttiva AVMS hija prevista għall-2015 (dok. 10648/14).